Toetsrugby: Skotte klop ongedissiplineerde Poemas(Grafika: @Scotlandteam/Twitter) Dit lyk nie asof die Argentynse Poemas ooit hul gebrek aan dissipline gaan, of wil afskud nie. Saterdagmiddag op Murrayfield in Edinburg teen Skotland het die Poemas se Marcos Kremer in die 23ste minuut ŉ rooikaart gekry nadat hy ’n teenstander met die arm teen die kop getref het toe hy by ŉ losskrum ingedons het. Hulle het ook drie geelkaarte teen Tomas Lavanini, Matias Allemano en Tomas Gallo gekry. Hulle het in ŉ stadium met net 12 spelers gespeel en asof dit nie genoeg was nie, het daar ook ŉ lang groepgeveg in die tweede helfte uitgebreek. Die Skotte was ook nie engeltjies nie en het twee geelkaarte (boonop die kaptein, Jamie Ritchie, en Sione Tuipulotu) afgestaan, maar genoeg gedoen om met 52-29 te wen nadat die rustydtelling 19-15 in hul guns was. In die eerste helfte was daar ŉ hele paar stukkies ondernemende spel deur albei spanne voordat die humeure handuit geruk het. Dit was geen goeie getuigskrif vir rugby nie en daar sal ernstig met albei spanne oor hul gebrek aan dissipline gesels moet word. Dit maak nie saak of dit die Poemas se laaste wedstryd op toer ná ŉ veeleisende jaar was nie. Dis nie hoe rugby op die hoogste vlak gespeel word nie, veral omdat die spelers die voorbeeld moet stel omdat hulle boonop duisende verdien. Vir die Skotte was die losskakel Finn Russell vlymskerp terwyl die kwiksilwer vleuel Darcy Graham sy drieërekord met ’n driekuns aangevul het. Russell, wat vroeër in die maand nie deur die afrigter Gregor Townsend gekies is nie, het behoorlik tong uitgesteek. Hy begaan foute, maar steek die vuur by sy mede-agterspelers aan en skep drieëdrukkanse, soos Saterdag se agt drieë daarvan getuig. Puntemakers: Skotland 52 (19): Drieë: Sione Tuipulotu (2), Darcy Graham (3), Duhan van der Merwe, Cameron Redpath, Stuart Hogg. Doelskoppe: Russell (6). Argentinië 29 (15): Drieë: Jeronino de la Fuente, Emiliano Bofelli, Matias Allemano, Ignacio Ruiz. Doelskoppe: Bofelli (2), Nicolas Sanchez. Strafdoel: Bofelli.